Pritožba, ki so jo 5. julija 2022 vložili Robert Roos in drugi zoper sodbo Splošnega sodišča (osmi razširjeni senat) z dne 27. aprila 2022 v združenih zadevah T-710/21, T-722/21 in T-723/21 Robert Roos in drugi/Evropski parlament

(Zadeva C-458/22 P)

(2022/C 340/31)

Jezik postopka: francoščina

Stranke

Pritožniki: Robert Roos in drugi (zastopniki: P. de Bandt, avocat, M. R. Gherghinaru, V. Heinen, avocates)

Druge stranke v postopku: Evropski parlament, IC in drugi

Predloga

Pritožniki Sodišču predlagajo, naj:

— razveljavi točki 1 in 2 izreka sodbe, ki jo je Splošno sodišče Evropske unije izdalo 27. aprila 2022 v zadevah T-710/21, T-722/21 in T-723/21;

— Evropskemu parlamentu naloži plačilo stroškov tega postopka pred Sodiščem, vključno s stroški odvetnikov.

Pritožbeni razlogi in bistvene trditve

Pritožniki v utemeljitev pritožbe navajajo dva pritožbena razloga.

Prvi pritožbeni razlog: napačna uporaba prava, ker naj bi bila izpodbijana odločba brez veljavne pravne podlage

Splošno sodišče je napačno uporabilo pravo, ker je odločilo, da je člen 25(2) Poslovnika Evropskega parlamenta veljavna pravna podlaga, prvič, za omejitev dostopa do prostorov Evropskega parlamenta samo na osebe, ki imajo veljavno digitalno COVID potrdilo EU, in drugič, za utemeljitev obdelave zelo občutljivih osebnih podatkov tožečih strank. V sodbi, ki je predmet pritožbe, je bila zlasti storjena kršitev teh zakonskih določb in splošnih pravnih načel: (i) členov 8 ter 52(1) in (3) Listine; (ii) člena 7 Protokola št. 7 o privilegijih in imunitetah Evropske unije; (iii) člena 2 Sklepa Evropskega parlamenta 2005/684/ES, Euratom z dne 28. septembra 2005 o sprejetju statuta poslancev Evropskega parlamenta (1); (iv) člena 5(2) Uredbe 2018/1725 (2); (v) obveznosti obrazložitve sodb Splošnega sodišča iz členov 36 in 53, prvi odstavek, Statuta Sodišča Evropske unije; (vi) splošnega pravnega načela o vzporednosti oblik; in (vii) načela hierarhije predpisov.

Drugi pritožbeni razlog: napačna uporaba prava zaradi kršitve načel omejitve namena obdelave osebnih podatkov in zakonitosti

Splošno sodišče je napačno uporabilo pravo, ker je odločilo, da je Evropski parlament pristojen za obdelavo osebnih podatkov, vsebovanih v nacionalnih COVID potrdilih tožečih strank, da bi omejil dostop do prostorov Evropskega parlamenta, čeprav ta namen v belgijskem in francoskem pravu ni določen. Splošno sodišče je napačno uporabilo pravo tudi s tem, da je odločilo, da je obdelava osebnih podatkov, ki jo je izvajal Evropski parlament, zajeta z izjemo iz člena 6 Uredbe 2018/1725.

V sodbi, ki je predmet pritožbe, je bila storjena kršitev teh zakonskih določb in splošnih načel: (i) člena 4(1)(a), (b) in (c) ter členov 5 in 6 Uredbe 2018/1725; in (ii) obveznosti obrazložitve sodb Splošnega sodišča iz členov 36 in 53, prvi odstavek, Statuta Sodišča Evropske unije.

(1) UL 2005, L 262, str. 1.

(2) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL 2018, L 295, str. 39).